Það er rosalegt ástand á húsnæðismarkaði ungs fólks – og sitjandi og fyrrverandi stjórnvöld hafa enn ekki teiknað upp neinar lausnir . Fárast er af lóðaskorti en sannleikurinn er að það eru mörg þúsund byggingarréttir virkir á Höfuðborgasvæðinu – en þar ætlar „ markaðurinn ” auðvitað ekki að byggja ódýrt ... meðan hægt er að selja dýrt með því að byggja nógu lítið og óhagkvæmt . Líta má þar á fordæmi Finnlands þar sem framboð hefur verið af hagkvæmum íbúðum í höndum neytenda og engin verbóla hefur vaðið uppi . Innleiða þarf kerfisbreytingar þannig að leigumarkaði verði settir skarpari rammar – og verðstýring innleidd að Sænsk-Þýskri fyrirmynd . Nútímatækni í byggingu einingahúsa og gerð – varðandi einangrun og efnisnotkun – hefur fleygt fram . Nú er enn og aftur kreppa – neyðarástand á húsnæðismarkaði . Nú verða stéttarfélögin að koma til liðs við félagsmenn sína og þau neytendareknu félög sem eru starfandi – og til að stofna ný . Mikilvægustu þættir í kjarakröfum stéttarfélaganna árin 2018 - 2019 hljóta að snúa að umbótum á leigumarkaði – og markvissu samstarfi um raðsmíði og magnframleiðslu íbúða fyrir sjálfstæð samvinnufélög og annan neytendarekinn íbúðamarkað . Um leið þarf að tryggja að bannað verði að verðtryggja lán til einstaklinga með okurvaxtakjörum – en jafnframt að virkja farvegi fyrir samstarfi ríkis og sveitarfélaga um hagkvæmar lánaleiðir til óhagnaðardrifins íbúðarekstrar . Þar mun óhjákvæmilegt að setja lífeyrissjóðunum stranga skilmála en mæta samhliða eðlilegri eftirspurn þeirra um langtímaskuldabréf - með óhættulitlum skilmálum - en þá gegn því að þeir sæti vaxtaþaki ( við 1 - 2% ) ofan á verðtryggingu . Höfundur er framkvæmdstjóri Búfesti hsf. ( Grein með sambærilegu efni birtist upphaflega á kvennabladid.is í október 2017 ) Við á Kjarnanum göngum bjartsýn og einbeitt inn í nýtt ár og þökkum lesendum fyrir það traust sem þeir sýna með því að styrkja Kjarnann . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .